
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un sabiedrību par iegādātiem apaviem.
No lietas materiāliem izriet, ka patērētājs 2025. gada 19. maijā sabiedrības veikalā iegādājās zīmola “Converse” apavus. Pēc aptuveni četru mēnešu lietošanas, 2025. gada 4. oktobrī, patērētājs konstatēja preces neatbilstību līguma noteikumiem – abiem apaviem vairākās vietās bija atlīmējusies zole, tostarp papēža, sānu un purngala daļās, kas padarīja apavus nelietojamus. Tajā pašā dienā patērētājs vērsās pie sabiedrības ar prasījuma pieteikumu, lūdzot apmainīt preci pret tādu pašu vai līdzvērtīgu preci vai atmaksāt par preci samaksāto naudas summu. Sabiedrība atteicās apmierināt patērētāja prasību, norādot, ka ražošanas defekti nav konstatēti un neatbilstība esot radusies neatbilstošas lietošanas rezultātā. 
Sabiedrība lietā ir sniegusi skaidrojumu, norādot, ka, veicot apavu vizuālo pārbaudi, ražošanas tehnoloģijas nepilnības netika konstatētas, un uzskatot, ka defekti radušies apavu neatbilstošas lietošanas, tostarp neaizšņorētu apavu valkāšanas un turpmākas lietošanas pēc defekta konstatēšanas, rezultātā. Sabiedrība nepiekrīt patērētāja prasībai par preces maiņu vai naudas atmaksu.
Komisija, izvērtējot lietā esošos materiālus, iesniegtās fotogrāfijas, secina, apavi ir labā stāvoklī, tīri, zole nav novalkāta. Abiem apavu puspāriem redzama atlīmējusies zole, dažādās daļās. Skrāpējumi vai mehāniskas iedarbības pēdas uz apaviem nav redzami, kas varētu liecināt, ka zole atdalījusies mehāniskas iedarbības rezultātā. No ārpuses apavu zole aplīmēta ar dekoratīvo ranti. Staigājot zolei kustoties un dilstot ir atlīmējusies rante. Atlīmēšanās nav saistīta ar apavu šņorēšanas paradumiem. Visticamāk ir lietota par maz līme. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
 No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
Savukārt, atbilstoši PTAL 28. panta otrajai daļai, patērētājam ir tiesības pieprasīt, lai pārdevējs veic preces maiņu, ja iegādātā prece ir līguma noteikumiem neatbilstoša.
No lietā esošajiem dokumentiem secināms, ka iegādātie apavi bija līguma noteikumiem neatbilstoši, jo zoles atlīmēšanās nav saistīta ar mehānisku iedarbību.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo, 28.panta otro daļu,

nolemj:

apmierināt patērētāja prasību.
Sabiedrībai apmainīt apavus pret līguma noteikumiem atbilstošiem.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

